सामुदायिक विद्यालय : जहाँ भर्ना पाउनै मुस्किल छ
बाँकेको नेपालगञ्जस्थित धम्बोझी माध्यमिक विद्यालयमा अध्ययनका लागि विद्यार्थीले प्रवेश परीक्षामा सहभागिता जनाउनु पर्छ । विद्यार्थीको चाप थेग्न नसकेपछि यसवर्षको विद्यार्थी भर्ना कार्यक्रम बन्द गरिएको प्रधानाध्यापक वामदेव सुवेदीले जानकारी दिनुभयो ।
गोविन्द शर्माबाँके, जेठ १४ गते । बाँकेको नेपालगञ्जस्थित धम्बोझी माध्यमिक विद्यालयमा अध्ययनका लागि विद्यार्थीले प्रवेश परीक्षामा सहभागिता जनाउनु पर्छ । विद्यार्थीको चाप थेग्न नसकेपछि यसवर्षको विद्यार्थी भर्ना कार्यक्रम बन्द गरिएको प्रधानाध्यापक वामदेव सुवेदीले जानकारी दिनुभयो ।निजी विद्यालय छाडेर धम्बोझीमा अध्ययनका लागि आउने विद्यार्थीको सङ्ख्या बर्सेनि बढ्दो क्रम छ ।  वाल विकासदेखि कक्षा १२ सम्म धम्बोझी माविमा दुई हजार ७६० विद्यार्थी अध्ययनरत छन् । विद्यार्थीमा अध्ययनरतमध्ये करिब ४० प्रतिशत विद्यार्थी निजी विद्यालय छाडेर भर्ना भएको प्रधानाध्यापक सुवेदीले जानकारी दिनुभयो । प्रधानाध्यापक सुवेदीले भन्नुभयो, “विद्यार्थीको चाप थेगिनसक्नु छ, विद्यालयमा अध्ययनका लागि आउने धेरै विद्यार्थीलाई फिर्ता पठाएका छौँ, कक्षा ११ र १२ मा ५–५ वटा सेक्सन बनाएर अध्ययन अध्यापन भइरहेको छ ।’ विद्यालयको तथ्याङ्कअनुसार प्रारम्भिक वाल विकासमा ४८ जना विद्यार्थी छन् भने कक्षा ८ मा २३० विद्यार्थी अध्ययनरत छन् । कक्षा ११ मा ४६९ विद्यार्थी छन् । बाँकेमा अधिकांश सामुदायिक विद्यालयमा विद्यार्थी पाउन मुस्किल भइरहेको छ । यो विद्यालयले भने हरेक वर्ष प्रवेश परीक्षा लिएर विद्यार्थी भर्ना गर्दैआएको छ । नयाँ शैक्षिक सत्रमा पनि प्रवेश परीक्षा लिएर विद्यार्थी भर्ना गरिएको प्रधानाध्यापक सुवेदीले जानकारी दिनुभयो  ।सामुदायिक विद्यालय भए पनि शैक्षिक सुधार भएपछि धम्बोझी माविमा अध्ययनका लागि निजी विद्यालयबाट विद्यार्थी स्थानान्तरण भई आउनेगरेका छन् । नेपालगञ्जभन्दा बाहिरी पालिका र बाँकेभन्दा बाहिरी जिल्लाका समेत धेरै विद्यार्थी धम्बोझी माविमा अध्ययनरत छन् ।  २०१४ सालमा स्थापना भएको धम्बोझी मावि विगतमा जिल्लामा कमजोर विद्यालयको रूपमा परिचित भए पनि शिक्षक कर्मचारी र अभिभावकको सहकार्य र लगनशीलताका कारण पछिल्लो दशकदेखि जिल्लामै उत्कृष्ट सामुदायिक विद्यालयको रूपमा रहेको छ । प्रारम्भिक वाल विकासदेखि कक्षा १२ सम्म पठनपाठन हुने यस विद्यालयमा प्राविधिक धार अन्तर्गत कक्षा ९ देखि १२ सम्म कम्प्युटर इन्जिनियरिङ विषय पठाइ हुँदैआएको छ । 